
         AVIZ
asupra propunerii legislative pentru modificarea şi completarea 
Legii nr.273/2006 privind finanţele publice locale

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.273/2006 privind finanţele publice locale, trimisă cu adresa nr. Pl.x 521 din 8 septembrie 2008, înregistrată cu nr. 31/832 din 9 septembrie 2008. 


Senatul, în calitate de primă Cameră sesizată, a respins iniţiativa legislativă în şedinţa din 30 iunie 2008.


În conformitate cu dispoziţiile art. 75 din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 ianuarie 2009.


Membrii Comisiei au examinat iniţiativa legislativă supusă avizării, expunerea de motive la propunerea legislativă, avizul favorabil, cu observaţii şi propuneri, al Consiliului Legislativ, trimis cu adresa nr. 452 din 15.04.2008, precum şi punctul de vedere al Guvernului, transmis cu adresa nr. 1195 din 22 mai 2008, prin care acesta nu susţine adoptarea iniţiativei legislative. 

În urma dezbaterilor, Comisia juridică, de disciplină şi imunităţi a hotărât, în unanimitate, avizarea negativă a propunerii legislative, întrucât în structura situaţiilor financiare ale instituţiilor publice, aprobate prin Ordinul ministrului finanţelor nr.616/2006, au fost introduse conturi de execuţie privind veniturile unităţilor administrativ-teritoriale şi ale instituţiilor subordonate în a căror structură există informaţii despre creanţele bugetare curente ori restante.

În raport de obiectul şi conţinutul său, propunerea legislativă face parte din categoria legilor organice.

